REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/156-22

01. novembar 2022. godine

B e o g r a d

ZAPISNIK

SA 12. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 01. NOVEMBRA 2022. GODINE

 Sednica je počela u 14,00 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

 Sednici su prisustvovali članovi Odbora: Veroljub Matić, Uglješa Mrdić, Aleksandar Marković, Aleksandar Mirković, Ana Miljanić, Dunja Simonović Bratić, Janko Veselinović, Miroslav Aleksić, Dragana Rakić i Života Starčević.

 Sednici su prisustvovali zamenici članova Odbora: Danijela Vujičić, zamenik člana Đorđa Komlenskog i Radmila Vasić zamenik člana Boška Obradovića.

Sednici nisu prisustvovali članovi Odbora: Sandra Božić, Đorđe Komlenski Violeta Filip, Vojislav Mihailović, Sanja Marić i Boško Obradović.

Predsednik Odbora je ukazao da je sednicu sazvao u roku kraćem od tri dana zbog potrebe da se Ministarstvu finansija dostavi rebalans Skupštinskog budžeta za 2022. godinu, u što kraćem roku, radi uključivanja istog u rebalans budžeta Republike Srbije.

Sednici su prisustvovali i pomoćnik generalnog sekretara Dario Kukolj i načelnik Odeljenja za budžetske i finansijsko računovodstvene poslove Dara Popović Kupusinac.

 Na predlog predsednika, Odbor je većinom glasova, utvrdio sledeći:

D n e v n i r e d:

- Usvajanje zapisnika sa Devete, Desete i 11. sednice Odbora -

1. Razmatranje ostavke koju je na funkciju narodnog poslanika podnela Antonela Jelić (akt 01 broj 118-2244/22 od 26. oktobra 2022. godine);

2. Razmatranje Izveštaja o korišćenju i raspolaganju sredstvima za rad Narodne skupštine u periodu januar - septembar 2022. godine, koji je podneo generalni sekretar (21 broj 400-2277/22 od 28. oktobra 2022. godine);

3. Utvrđivanje predloga izmena (rebalans) Skupštinskog budžeta za 2022. godinu koji je pripremio generalni sekretar Narodne skupštine (21 Broj: 400-2283/22-2 od 31. oktobra 2022. godine).

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnike sa Devete, Desete i 11. sednice Odbora.

**Prva tačka dnevnog reda:** Razmatranje ostavke koju je na funkciju narodnog poslanika podnela narodna poslanica Antonela Jelić

Predsednik je konstatovao da je ostavka Antonele Jelić, u skladu sa Zakonom o izboru narodnih poslanika i Poslovnikom, overena kod nadležnog državnog organa i u zakonskom roku predata na pisarnicu Narodne skupštine.

 Predsednik Odbora je predložio da Odbor Narodnoj skupštini podnese izveštaj o nastupanju slučaja iz člana 131. stav 2. tačk a 6. Zakona o izboru narodnih poslanika u kome se podnošenje ostavke navodi kao razlog za prestanak mandata narodnom poslaniku, s predlogom da Narodna skupština konstatuje prestanak mandata imenovanom narodnom poslaniku.

 Diskusije nije bilo.

 Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

 Odbor je utvrdio da je podnošenjem ostavke narodnog poslanika Antonele Jelić, izabrane sa Izborne liste '“IVICA DAČIĆ- PREMIJER SRBIJE“ nastupio slučaj iz člana 131. stav 2. tačka 6. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština u smislu člana 133. istog zakona, konstatuje da je imenovanoj prestao mandat narodnog poslanika.

 Popunjavanje upražnjenih poslaničkih mesta izvršiće se dodeljivanjem mandata drugim kandidatima u skladu sa članom 135. Zakona.

 Za izvestioca Odbora na sednici Narodne skupštine određen je Milenko Jovanov, predsednik Odbora.

**Druga tačka dnevnog reda:** Razmatranje Izveštaja o korišćenju i raspolaganju sredstvima za rad Narodne skupštine u periodu januar - septembar 2022. godine, koji je podneo generalni sekretar.

Predsednik Odbora je napomenuo da je odredbom člana 67. Zakona o Narodnoj skupštini utvrđena obaveza generalnog sekretara Narodne skupštine da Odboru podnosi tromesečne izveštaje o korišćenju i raspolaganju sredstvima za rad Narodne skupštine. S tim u vezi, generalni sekretar je pripremio devetomesečni izveštaj o izvršenju Skupštinskog budžeta za 2022. godinu, za period januar - septembar 2022. godine.

Dario Kukolj obrazložio je podneti Izveštaj, napomenuvši da je u prvih devet meseci 2022. godine izvršenje budžeta iznosilo preko 50% jer su u 2022. godini održani izbori za predsednika Republike i izbori za narodne poslanike, iz čega proizilazi da do kraja budžetske godine neće biti potrebna sredstva koja su opredeljena Zakonom o budžetu za 2022. godinu. Iz tog razloga, a imajući u vidu mere štednje Vlade Republike Srbije rebalansom je predviđeno da se u Budžet Rerpublike Srbije vrate sredstava u iznosu od 522 miliona dinara sa programske aktivnosti – izbori 197. Istakao je i da je u ovoj godini izvršena revizija bilansa stanja prema preporukama Državne revizorske institucije.

U raspravi su učestvovali: Janko Veselinović, Milenko Jovanov, Dragana Rakić, Radmila Vasić i Dario Kukolj.

Janko Veselinović je upitao iz kog razloga u Izveštaju nije naveden podatak o ukupnom broju zaposlenih po svim osnovama; da će s tim u vezi podneti zahtev za dostavu podatka o broju zaposlenih u Službi Narodne skupštine u poslednjih 20 godina, po stručnoj spremi i starosnoj strukturi. Izneo je mišljenje da se u vezi sa zaposlenima u Narodnoj skupštini vodi negativna politika koja dovodi do negativne selekcije, imajući u vidu da plate službenika sa srednjom stručnom spremom – referenata iznose 36 hiljada dinara. Navedeni zaposleni učestvuju u pripremi zakonskih akata, amandmana, odnosno pomažu narodnim poslanicima u obavljanju njihove funkcije. Naglasio je da je njihova plata niža u odnosu na minimalnu zaradu u Republici Srbiji i da neće glasati za Izveštaj jer po njegovom mišljenju ne treba vraćati sredstva u budžet dok zaposleni u Službi rade za 36.000 dinara.

Dario Kukolj je odgovorio da je predmetni izveštaj finansijske prirode odnosi se na korišćenje i raspolaganje sredstvima za rad Narodne skupštine, a ne na kadrovska pitanja; da su na ekonomskoj klasifikaciji 411 na strani 12. Izveštaja naznačene plate i dodaci zaposlenih, iz čega se može videti potrošnja po toj klasifikaciji; da je potrebno da se pravnoj službi Narodne skupštine uputi zahtev radi dobijanja informacije o broju i strukturi zaposlenih.

Dragana Rakić je podržala svaki vid racionalizacije i uštede u Narodnoj skupštini, pod uslovom da je, kako je navela, smislen. Ukazala je i da plate narodnih poslanika nisu visoke, ali da su ipak više u odnosu na plate saradnika koji im pomažu u radu.

Radmila Vasić je predložila da Odbor donese odluku o povećanju primanja po svim osnovama zaposlenima u Narodnoj skupštini, osim poslanika.

Predsednik Odbora se složio da se o platama diskutuje u nekom narednom periodu, da je nesporno da nema neslaganja po ovom pitanju i da je potrebno, u najkraćem roku, obavestiti koje su mogućnosti i nadležnosti Odbora za postupanje.

Na predlog predsednika, Odbor je većinom glasova prihvatio Izveštaj o korišćenju i raspolaganju sredstvima za rad Narodne skupštine u periodu januar – septembar 2022. godine, koji je podneo generalni sekretar.

**Treća tačka dnevnog reda:** Utvrđivanje predloga izmena (rebalans) Skupštinskog budžeta za 2022. godinu koji je pripremio generalni sekretar Narodne skupštine

Predsednik Odbora je ukazao da je finansijska samostalnost Narodne skupštine utvrđena Zakonom o Narodnoj skupštini, koji u članu 64. propisuje da Narodna skupština samostalno utvrđuje i raspolaže sredstvima za njen rad, a članom 65. da generalni sekretar Narodne skupštine priprema predlog skupštinskog budžeta u skladu sa zakonom i Poslovnikom i podnosi ga Odboru koji utvrđuje predlog skupštinskog budžeta. Utvrđeni predlog skupštinskog budžeta dostavlja se Ministarstvu finansija na mišljenje.

 S tim u vezi ukazao je da je Ministarstvo finansija zatražilo da Odbor dostavi predlog rebalansa Skupštinskog budžeta za za 2022. godinu, kao i da se izjasni na Nacrt zakona o izmenama i dopunama Zakona o budžetu Republike Srbije za 2022. godinu, u delu koji se odnosi na Narodnu skupštinu.

Dalje je naveo da je članovima Odbora, uz predlog rebalansa Skupštinskog budžeta za 2022. godinu, dostavljen i Zaključak RIK-a o usvajanju finansijskog plana RIK-a za 2022. godinu, koji je sastavni deo predloga rebalansa Skupštinskog budžeta.

Dario Kukolj je obrazlažući predlog rebalansa ukazao da je ostvarena ušteda od 522 miliona dinara jer nije bilo zasedanja Narodne skupštine koja iziskuju uvećane troškove, kao i da nisu realizovane javne nabavke.

U diskusiji su učestvovali: Janko Veselinović, Miroslav Aleksić, Milenko Jovanov i Dario Kukolj.

Janko Veselinović je zatražio da se iznađe mogućnost da se zaposlenima u Narodnoj skupštini do Nove godine, obezbedi novčana pomoć zbog skromnih plata, kao i da se, ako postoji mogućnost, predvidi nabavka držača za bicikle.

Miroslav Aleksić zatražio odgovor zbog čega su u predloženom rebalansu na poziciji 413 – naknade u naturi, koje se sa dva miliona uvećavaju na 14 miliona dinara i usluge po ugovoru koje se sa 274 miliona dinara uvećavaju za 18 miliona i iznose 292.360.000 dinara.

Dario Kukolj je povodom nabavki držača bicikala naveo da su isti u planu nabavki za narednu godinu; da je preraspodela sredstava izvršena zbog preporuke Državne revizorske institucije, kao što je objašnjeno prilikom razmatranja druge taaačke dnevnog reda. U vezi ekonomske klasifikacije 423, pojasnio je da je u pitanju zasedanje Generalne skupštine PABSEC.

Na predlog predsednika, Odbor je većinom glasova doneo Odluku o utvrđivanju Predloga izmena Skupštinskog budžeta za 2022. godinu, u visini od 4,012.825.000 dinara u tekstu koji je dostavljen. Saopštio je da će utvrđeni Predlog izmena Skupštinskog budžeta za 2022. godinu dostaviti Ministarstvu finansija na mišljenje, u skladu sa Zakonom o Narodnoj skupštini i Poslovnikom.

 \*\*\*

Sednica je završena u 14,35 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Svetlana Dedić Milenko Jovanov